猛虎行
作者：陳杰
朝代：宋

paragraphs: 北平山頭羽穿石，將軍醉眼橫夜色。
高堂白晝坐眈眈，想見負嵎俱辟易。
銅鐶鎖深雙古槐，霍地嘯舞含風雷。
三生得非故人積，變化爲我騰空來。
目光射庭威百步，童奴近前初不怒。
再三未敢尺箠麾，生綃張羅紅打圍。
頭如可編鬚可捋，約莫留皮是渾脫。
世上丹青得許神，向來葉公龍乃真。
笑渠檻中直摇尾，不動齒牙猶咀爾。
乾坤意氣空崢嶸，饑鼠倒齧雲母屏，論功有不如狸狌。
人間猛者何暇像，韓公歌行最知狀。